**VILNIAUS MIESTO SOCIALINĖS PARAMOS CENTRAS**

Kauno g. 3, tel. / faks. (8 5) 213 3663, el. p. [info@spcentras.lt](mailto:info@spcentras.lt)

Finansų ir strateginio planavimo departamento

Apskaitos ir finansų valdymo metodologijos skyriui

**TARNYBINIS PRANEŠIMAS**

**DĖL VILNIAUS MIESTO SOCIALINĖS PARAMOS CENTRO**

**2016 METŲ FINANSINĖS ATASKAITOS**

2016-02-23 Nr. A121-

Teikiame Vilniaus miestos socialinės paramos centro (toliau – Socialinės paramos centras) 2016 m. finansinę ataskaitą.

Socialinės paramos centras yra biudžetinė įstaiga, įsteigta Vilniaus miesto tarybos 1991 m. lapkričio 20 d. sprendimu Nr. 170 “Dėl Socialinės rūpybos įstaigos steigimo”. Pasikeitus įstaigos pavadinimui, registracijos data Juridinių asmenų registre – 2008 m. rugpiūčio 8 d., įstaigos kodas – 190997565.

Įstaiga priskirta Vilniaus miesto savivaldybės administracijos Socialinių reikalų ir sveikatos departamento reguliavimo sričiai.

Socialinės paramos centro misija – teikti socialinę paramą Vilniaus miesto gyventojams, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtinuosius poreikius bei sprendžiant socialines problemas.

Socialinės paramos centro nuostatai patvirtinti 2013 m. rugsėjo 25 d. Vilniaus miesto savivaldybės tarybos sprendimu Nr. 1-1489. Įstaiga yra viešasis juridinis asmuo, turintis herbinį antspaudą ir atsiskaitomąsias sąskaitas AB DNB banke.

Socialinės paramos centras sudaro ir teikia atskirus žemesniojo lygio finansinių ataskaitų ir biudžeto vykdymo ataskaitų rinkinius.

Finansinių ataskaitų rinkinys sudarytas už 2016-01-01-2016-12-31 ataskaitinį laikotarpį pagal 2016 metų paskutinės dienos duomenis.

Socialinės paramos centro finansiniai metai sutampa su kalendoriniais metais.

Kontroliuojamų arba asocijuotų subjektų bei filialų Socialinės paramos centras neturi.

Įstaigos ataskaitinio laikotarpio pabaigoje patvirtintos 365 pareigybės, finansuojamos iš valstybės ir savivaldybės biudžeto lėšų. Iš jų 38 pareigybės patvirtintos pagal projektą „Integralios pagalbos teikimas Vilniaus mieste“, finansuojamos iš Europos Sąjungos lėšų.

**APSKAITOS POLITIKA**

Socialinės paramos centro parengtos finansinės ataskaitos atitinka Viešojo sektoriaus apskaitos ir finansinės atskaitomybės standartus (toliau – VSAFAS).

Socialinės paramos centras, tvarkydamas buhalterinę apskaitą ir rengdamas finansines ataskaitas, vadovaujasi Lietuvos Respublikos viešojo sektoriaus apskaitos ir atskaitomybės įstatymu, VSAFAS standartais, Lietuvos Respublikos biudžeto sandaros įstatymu. Apskaita tvarkoma rankiniu būdu, naudojant memorialinę – orderinę apskaitos sistemą. 2011 metais buvo pradėta diegti buhalterinė apskaitos programa FVAS. Bandoma formuoti kai kurias ataskaitas, naudojantis šia programa. Iki šiol ne visas ataskaitas įmanoma gauti programos pagalba. Apskaitos duomenys detalizuojami pagal šiuos požymius:

1. valstybės funkciją;
2. programą;
3. lėšų šaltinį;
4. valstybės biudžeto išlaidų ir pajamų ekonominės klasifikacijos straipsnį.

Visos operacijos ir ūkiniai įvykiai apskaitoje registruojami dvejybiniu įrašu didžiojoje knygoje. Taikomi kaupimo, subjekto veiklos tęstinumo, periodiškumo, pastovumo, piniginio mato, duomenų palyginimo, turinio viršenybės prieš formą principai.

### Nematerialusis turtas

Nematerialusis turtas – materialios formos neturintis, nuo kitų viešojo sektoriaus subjekto materialiojo turto vienetų atskiriamas nepiniginis turtas, kuriuo viešojo sektoriaus subjektas disponuoja ir kurį naudodamas numato gauti tiesioginės ir (arba) netiesioginės ekonominės naudos. Nematerialaus turto pripažinimo kriterijai:

* lengvai atskiriamas nuo kitų turto vienetų;
* VSS būsimais laikotarpiais iš turto gaus ekonominės naudos;
* galima patikimai nustatyti turto įsigijimo savikainą;
* VSS turi teisę tuo turtu disponuoti ir jį kontroliuoti.

Nematerialusis turtas pirminio pripažinimo metu apskaitoje yra registruojamas įsigijimo savikaina. Po pirminio pripažinimo nematerialusis turtas, kurio naudingo tarnavimo laikas ribotas, finansinėse ataskaitose yra parodomas įsigijimo savikaina, atėmus sukauptą amortizaciją ir nuvertėjimą, jei jis yra.

Nematerialiojo turto amortizuojamoji vertė yra nuosekliai paskirstoma per visą nustatytą turto naudingo tarnavimo laiką tiesiogiai proporcingu metodu. Likvidacinė vertė – 0.

Neatlygintinai gautas nematerialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę, jei tikrąją vertę įmanoma patikimai nustatyti. Jei tikrosios vertės patikimai nustatyti negalima, tuomet nematerialusis turtas registruojamas simboline vieno euro verte.

Nustatytos šios nematerialiojo turto grupės ir turto amortizacijos laikas:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo (amortizacijos) normatyvas (metais)** |
| 1. | Programinė įranga, jos licencijos ir techninė dokumentacija | 1 |

### Ilgalaikis materialusis turtas

Ilgalaikis materialusis turtas – materialus turtas, skirtas tam tikroms savarankiškoms funkcijoms atlikti: paslaugoms teikti, nuomoti ar administraciniams tikslams; numatomas naudoti ilgiau nei vienus metus ir jo įsigijimo savikaina ne mažesnė už Vyriausybės nustatytą minimalią viešojo sektoriaus ilgalaikio materialiojo turto vertę. Šiuo metu – 500 eurų. Paskutinis kriterijus netaikomas nekilnojamam turtui, transporto priemonėms.

Įsigytas ilgalaikis materialusis turtas pirminio pripažinimo momentu apskaitoje registruojamas įsigijimo savikaina. Po pirminio pripažinimo ilgalaikis materialusis turtas, išskyrus kultūros ir kitas vertybes, finansinėse ataskaitose rodomas įsigijimo savikaina, atėmus sukauptą nusidėvėjimą ir nuvertėjimą, jei jis yra. Likvidacinė vertė – 0 eurų.

Neatlygintinai gautas ilgalaikis materialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę. Jei tikrosios vertės patikimai nustatyti negalima, tuomet ilgalaikis materialusis turtas registruojamas simboline vieno euro verte.

Neatlygintinai gautas ilgalaikis materialusis turtas iš kito viešojo sektoriaus subjekto, kuriam iki perdavimo buvo taikomas įsigijimo savikainos metodas, apskaitoje registruojamas tokia pačia įsigijimo savikaina, kokia jis buvo užregistruotas perduodančio viešojo sektoriaus subjekto apskaitoje. Taip pat registruojamas sukauptas nusidėvėjimas bei nuvertėjimas (jei jis yra) pagal ilgalaikio materialiojo turto perdavimo dienos būklę.

Ilgalaikio materialiojo turto nusidėvėjimas skaičiuojamas taikant tiesiogiai proporcingą (tiesinį) metodą pagal ilgalaikio turto nusidėvėjimo (amortizacijos) normatyvus:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo normatyvas (metai)** |
| 1. | Lengvieji automobiliai ir jų priekabos | 10 |
| 2. | Specialūs automobiliai | 7 |
| 3. | Baldai | 10 |
| 4. | Kompiuteriai ir jų įranga: kompiuteriai, monitoriai, nepertraukiamo maitinimo šaltiniai | 6  4 |
| 5. | Kopijavimo ir dokumentų dauginimo priemonės  Duomenų saugyklos | 7  4 |
| 6. | Kita biuro įranga: spausdintuvai,  telefono aparatai, faksai | 6  10 |
| 7. | Kitas ilgalaikis materialusis turtas  muzikos instrumentai,  žaliuzės | 10  15  5 |

### Atsargos

Atsargos – tai Socialinės paramos centro turtas, kuris per vienus metus sunaudojamas viešosioms paslaugoms teikti, kuris yra laikomas, numatant jį perduoti arba paskirstyti vykdant įprastą veiklą. Atsargoms taip pat priklauso ūkinis inventorius.

Pirminio pripažinimo metu atsargos įvertinamos įsigijimo (pasigaminimo) savikaina, o sudarant finansines ataskaitas – įsigijimo ar pasigaminimo savikaina arba grynąja realizavimo verte, atsižvelgiant į tai, kuri iš jų mažesnė.

Nemokamai gautos atsargos apskaitoje registruojamos grynąja realizavimo verte.

Atsargų sunaudojimas arba perdavimas apskaitoje registruojamas pagal nuolat apskaitomų atsargų būdą, kai buhalterinėje apskaitoje registruojama kiekviena su atsargų sunaudojimu arba pardavimu susijusi operacija.

Prie atsargų priskiriamas neatiduotas naudoti ūkinis inventorius. Naudojamo inventoriaus apskaita tvarkoma nebalansinėse sąskaitose kiekine ir vertine išraiška.

Finansinis turtas

Apskaitydamas finansinį turtą ir finansinius įsipareigojimus, Socialinės paramos centras, pirmą kartą pripažindamas finansinį turtą ir įsipareigojimus, įvertina jį įsigijimo savikaina, kurią sudaro sumokėta arba mokėtina už jį suma. Socialinės paramos centre apskaitomas tik trumpalaikis finansinis turtas: išankstiniai apmokėjimai, per vienerius metus gautinos sumos, pinigai. Socialinės paramos centre apskaitomi trumpalaikiai finansiniai įsipareigojimai: mokėtinos sumos į biudžetus ir fondus, mokėtinos socialinės išmokos, tiekėjams mokėtinos sumos, su darbo santykiais susiję įsipareigojimai. Finansiniai įsipareigojimai apskaitoje registruojami tik tada, kai Socialinės paramos centras prisiima įsipareigojimą sumokėti pinigus.

### Finansavimo sumos

Gautos (gautinos) finansavimo sumos iš visų finansavimo šaltinių, panaudotos per ataskaitinį laikotarpį Socialinės paramos centro turėtoms sąnaudoms kompensuoti, pripažįstamos finansavimo pajamomis.

Finansavimo sumos skirstomos pagal šaltinius: iš valstybės biudžeto, iš savivaldybės biudžeto, iš Europos Sąjungos, užsienio ir tarptautinių organizacijų, iš kitų šaltinių. Finansavimo sumos pagal paskirtį skirstomos į sumas nepiniginiam turtui įsigyti ir kitoms išlaidoms kompensuoti.

Gautinos finansavimo sumos pripažįstamos ir registruojamos gavėjo apskaitoje kaip turtas ir kaip finansavimo sumos, jeigu finansavimo sumų gavėjas užtikrina, kad tenkinamos finansavimo sumų davėjo jam nustatytos sąlygos gauti finansavimo sumas, jei finansavimo sumų dydis gali būti patikimai įvertintas.

Kai gautinos finansavimo sumos yra gautos, finansavimo sumos perkeliamos iš gautinų sumų į gautų finansavimo sumų sąskaitą.

Jei Socialinės paramos centras turi sąnaudų, kurios bus kompensuotos iš finansavimo sumų, bet ataskaitinio laikotarpio pabaigoje nepateikė paraiškos, registruojamos sukauptos gautinos sumos (sukauptos finansavimo pajamos).

**Atidėjiniai**

Atidėjiniai pripažįstami ir registruojami apskaitoje tik tada, kai dėl įvykio praeityje Socialinės paramos centras turi dabartinę teisinę prievolę ar neatšaukiamąjį pasižadėjimą, ir tikėtina, kad jam įvykdyti bus reikalingi ištekliai, o įsipareigojimo suma gali būti patikimai įvertinta. Jei patenkinamos ne visos šios sąlygos, atidėjiniai nėra pripažįstami.

**Pajamos**

Pajamų apskaitai taikomas kaupimo principas. Finansavimo pajamos pripažįstamos tuo pačiu laikotarpiu, kai yra patiriamos su šiomis pajamomis susijusios sąnaudos.

Pajamos, išskyrus finansavimo pajamas, pripažįstamos, kai tikėtina, jog Socialinės paramos centras gaus su sandoriu susijusią ekonominę naudą, kai galima patikimai įvertinti pajamų sumą ir kai galima patikimai įvertinti su pajamų uždirbimu susijusias sąnaudas.

**Sąnaudos**

Sąnaudos apskaitoje pripažįstamos vadovaujantis kaupimo ir palyginamumo principais tuo ataskaitiniu laikotarpiu, kai uždirbamos su jomis susijusios pajamos, neatsižvelgiant į pinigų išleidimo laiką. Sąnaudomis pripažįstama tik ta ankstesniųjų ir ataskaitinio laikotarpių išlaidų, duosiančių ateityje ekonominę naudą, dalis, kuri tenka per ataskaitinį laikotarpį uždirbtoms pajamoms (atliktiems veiksmams vykdant priskirtas funkcijas).

Išlaidos, skirtos pajamoms uždirbti būsimaisiais laikotarpiais, apskaitoje registruojamos ir pateikiamos finansinėse ataskaitose kaip turtas ir bus pripažįstamos sąnaudomis būsimaisiais laikotarpiais.

Išlaidos, kurios neduos ekonominės naudos ateinančiais ataskaitiniais laikotarpiais, pripažįstamos sąnaudomis tą ataskaitinį laikotarpį, kada buvo padarytos.

Jei dėl avarijos ar kitų priežasčių sugadinto turto remonto išlaidas kompensuoja draudimo įmonė ar kitas subjektas, remonto išlaidos turi būti sumažintos kompensuojama suma. Jei kompensuojama suma viršija remonto išlaidas, skirtumas pripažįstamas ataskaitinio laikotarpio pajamomis. Gali būti ir kitų atvejų, kai viešojo sektoriaus subjekto sąnaudas jo naudai kompensuoja kitas subjektas. Tokiu atveju vertinama, ar toks kompensavimas nėra laikytinas finansavimu arba parama, ir jei nėra, gautų kompensacijų suma mažinamos pripažintos sąnaudos.

### Turto nuvertėjimas

Sudarant finansinių ataskaitų rinkinį, nustatoma, ar yra turto nuvertėjimo požymių. Jeigu yra vidinių ar išorinių nuvertėjimo požymių, nustatoma turto atsiperkamoji vertė, kuri palyginama su turto balansine verte.

Pripažinus ilgalaikio materialiojo ar nematerialiojo turto nuvertėjimo nuostolį, perskaičiuojamos būsimiesiems ataskaitiniams laikotarpiams tenkančios turto nusidėvėjimo (amortizacijos) sumos, kad turto nudėvimoji (amortizuojamoji) vertė po nuvertėjimo būtų tolygiai paskirstyta per visą likusį jo naudingo tarnavimo laiką, t. y. nuvertėjimo suma nudėvima per likusį naudingo tarnavimo laiką, mažinant nusidėvėjimo sąnaudas.

### Tarpusavio užskaitos ir palyginamieji skaičiai

Sudarant finansinių ataskaitų rinkinį, turtas ir įsipareigojimai bei pajamos ir sąnaudos nėra užskaitomos tarpusavyje, išskyrus atvejus, kai konkretus VSAFAS reikalauja būtent tokios užskaitos (pvz., dėl draudiminio įvykio patirtos sąnaudos yra užskaitomos su gauta draudimo išmoka).

### 

### Apskaitos politikos keitimas

Socialinės paramos centras pasirinktą apskaitos politiką taiko nuolat arba gana ilgą laiką tam, kad būtų galima palyginti skirtingų ataskaitinių laikotarpių finansines ataskaitas. Tokio palyginimo reikia Socialinės paramos centro finansinės būklės, veiklos rezultatų, grynojo turto ir pinigų srautų keitimosi tendencijoms nustatyti. Ūkinių operacijų bei ūkinių įvykių pripažinimo, apskaitos ar dėl jų atsirandančio turto, įsipareigojimų, finansavimo sumų, pajamų ir (arba) sąnaudų vertinimo apskaitoje pakeitimas yra laikomas apskaitos politikos keitimu. Apskaitos politika gali būti keičiama dėl VSAFAS nuostatų pasikeitimo, jei kiti teisės aktai to reikalauja.

Apskaitos politikos keitimas finansinėse ataskaitose parodomas taikant retrospektyvinį būdą, t. y. nauja apskaitos politika taikoma taip, lyg ji visada būtų buvusi naudojama, todėl pakeista apskaitos politika yra pritaikoma ūkinėms operacijoms ir ūkiniams įvykiams nuo jų atsiradimo. Apskaitos politika gali būti keičiama tik nuo ataskaitinio laikotarpio pradžios, nes informacija už visą ataskaitinį laikotarpį turi būti rodoma taikant vienodą apskaitos politiką panašaus pobūdžio ūkinėms operacijoms ir ūkiniams įvykiams. Lyginamoji ankstesnio ataskaitinio laikotarpio informacija finansinėse ataskaitose pateikiama tokia, kokia buvo, t. y. nėra koreguojama. Ataskaitinio laikotarpio veiklos rezultatų ataskaitoje apskaitos politikos keitimo poveikio dalis, susijusi su ankstesniais ataskaitiniais laikotarpiais, rodoma straipsnyje „Apskaitos politikos keitimo ir esminių klaidų taisymo įtaka“.

### Apskaitinių įverčių keitimas

Kai turto ar įsipareigojimų vertės negali būti tiksliai apskaičiuotos, o tik įvertintos, naudojami apskaitiniai įverčiai. Pavyzdžiui, apskaitinis įvertinimas naudojamas įvertinant nudėvimojo turto nusidėvėjimą per laikotarpį naudojant atitinkamą turto nusidėvėjimo skaičiavimo metodą, atidėjinio, abejotinų skolų, sukauptų pajamų, sukauptų įsipareigojimų sumą, finansinio turto ar įsipareigojimų tikrąją vertę ir panašiai. Apskaitiniai įverčiai yra peržiūrimi tuo atveju, jei pasikeičia aplinkybės, kuriomis buvo remtasi atliekant įvertinimą arba atsiranda papildomos informacijos ar kitų įvykių. Apskaitinio įverčio keitimas nesusijęs su ankstesniais ataskaitiniais laikotarpiais ir nėra apskaitos klaidos taisymas, todėl buhalterinėje apskaitoje registruojamas tą ataskaitinį laikotarpį, kurį keitimas buvo atliktas, o finansinėse ataskaitose rodomas taikant perspektyvinį būdą. Finansinių ataskaitų elemento vertės pokytis, atsiradęs dėl apskaitinio įverčio pokyčio, turi būti rodomas toje pačioje veiklos rezultatų ataskaitos eilutėje, kurioje buvo rodoma prieš tai buvusi šio ataskaitos elemento vertė.

**Apskaitos klaidų taisymas**

Ataskaitiniu laikotarpiu gali būti pastebėtos apskaitos klaidos, padarytos praėjusių ataskaitinių laikotarpių finansinėse ataskaitose. Ir esminės, ir neesminės klaidos taisomos einamojo ataskaitinio laikotarpio finansinėse ataskaitose. Jei apskaitos klaida nėra esminė, jos taisymas registruojamas toje pačioje sąskaitoje, kurioje buvo užregistruota klaidinga informacija, ir rodomas toje pačioje veiklos rezultatų ataskaitos eilutėje, kurioje buvo pateikta klaidinga informacija. Jei apskaitos klaida esminė, jos taisymas registruojamas tam skirtoje sąskaitoje ir rodomas veiklos rezultatų ataskaitos straipsnyje „Apskaitos politikos keitimo ir esminių klaidų taisymo įtaka“. Lyginamoji ankstesnio ataskaitinio laikotarpio finansinė informacija pateikiama tokia, kokia buvo, t. y. ji nekoreguojama.

Apskaitos klaida laikoma esmine, jei jos vertinė išraiška individualiai arba kartu su kitų to ataskaitinio laikotarpio klaidų vertinėmis išraiškomis yra didesnė 0,5% per finansinius metus gautų finansavimo sumų vertės arba 0,25% turto vertės.

**PASTABOS**

*Veiklos rezultatų ataskaita*

**Pastaba Nr.1**

Lyginant su 2015 metais, finansavimo pajamos iš savivaldybės biudžeto lėšų padidėjo 884,2 tūkst. eurų. Priežastis – padidėjęs darbo užmokesčio ir įmokų socialiniam draudimui fondas, penkis mėnesius iš savivaldybės biudžeto lėšų buvo finansuojamas projektas „Integralios pagalbos teikimas Vilniaus mieste“, metų gale 68,0 tūkst. Eur padidinti asignavimai ilgalaikiam turtui įsigyti, papildomai gauti asignavimai kvalifikacijos kėlimui ir supervizijoms.

**Pastaba Nr.2**

Finansavimo pajamos iš ES fondo sumažėjo 99,2 tūkst. Eur. Penkis mėnesius projektas buvo finansuojamas savivaldybės biudžeto lėšomis.

**Pastaba Nr. 3**

Pagrindinės veiklos kitos pajamos – 228745,80 Eur. Tai pajamos, surinktos už suteiktas socialines paslaugas 2016 metais. Pakilus teikiamų paslaugų namuose įkainiui, lėšų surinkimas padidėjo 32,5 tūkst. Eur, lyginant su 2015 metais.

**Pastaba Nr. 4**

Dėl 2016 metais skirto didesnio priedo fondo, darbo užmokesčio ir socialinio draudimo sąnaudos, lyginant su 2015 metais, padidėjo 776,2 tūkst. Eur.

**Pastaba Nr.5**

Transporto sąnaudos padidėjo 11,7 tūkst. Eur, lyginant su 2015 metais. Tai dėl 5-ių naujai įsigytų ir eksploatuojamų automobilių iš ES lėšų pagal projektą „Integralios pagalbos teikimas Vilniaus mieste“.

**Pastaba Nr.6**

Kvalifikacijos kėlimo sąnaudos – 16479,62 Eur. Padidėjo 14 830,941 Eur, lyginant su 2015 metais. 2016 metais buvo daugiau dalyvauta seminaruose įvairiais klausimais, supervizijose.

Profesinę kompetenciją tobulino 178 paslaugų namuose tarnybos darbuotojai: 25 darbuotojai dalyvavo lankomosios priežiūros darbuotojo, teikiančio socialines paslaugas namuose, įžanginiuose mokymuose, 28 – seminare “Socialinio darbo su senyvo amžiaus asmenimis psichologiniai ypatumai”, 87 – seminare “ Ergonomika slaugoje : lengvo bei saugaus perkėlimo, vartymo metodai bei priemonės”, 21 – seminare “ Streso ir konfliktų valdymas”, 17 – “ Vadovavimo funkcijos ir įtaigus viešasis kalbėjimas”. Pagalbos šeimai skyriaus 37 socialiniai darbuotojai, darbui su socialinės rizikos šeimomis, dalyvavo mokymuose “ Savęs vertinimas ir jo svarba socialiniame darbe”, 38 skyriaus darbuotojai dalyvavo supervizijose.

**Pastaba Nr.7**

Dėl atlikto kosmetinio remonto Viršuliškių g. 53 seniūnijos patalpose ir DC „Bičiulis“ (keistos grindų dangos, perdažytos sienos), atlikus ketvirto aukšto kondencionierių remontą, remontuojant vis daugiau spausdintuvų, paprastojo remonto ir eksploatavimo sąnaudos padidėjo 13573,63 eurais, lyginant su 2015 metais.

**Pastaba Nr.8**

Socialinių išmokų sąnaudos padidėjo 48 768,56 tūkst. Eur.

Programos „Mokinių aprūpinimas mokyklinėmis prekėmis“ sąnaudos paramai poreikis sumažėjo tik 353,40 eurais.

31 317,92 eurais daugiau išmokėta vienkartinių pašalpų nepasiturintiems asmenims iš savivaldybės biudžeto lėšų, 19365,82 Eur daugiau išdalinta paramos maisto produktais, 1561,78 Eur sumažėjo išdalinta parama vaikams daiktais pagal programą „Vaikų svajonės“, kita parama daiktais.

**Pastaba Nr.9**

Finansavimo sumą 781,93 Eur sudaro perduotos gyventojams techninės pagalbos priemonės, turimos Socialinės paramos centre patikėjimo teise.

**Pastaba Nr.10**

Kitos veiklos pajamos – 4670,22 Eur. Tai sveikatos tikrinimo sąnaudos (3263,28 Eur), išmokėta darbdavio socialinė parama mirties atveju (1305,0 Eur), banko mokesčiai (101,94 Eur).

*Finansinės būklės ataskaita*

**Pastaba Nr. 11**

2016 metais buvo pilnai amortizuotos ir nurašytos 2015 metais pirktos programos, bei naujai 2016 metais įsigytos Microsoft Office programos licencijos.

**Pastaba Nr. 12**

Gautinos sumos už paslaugas – 21065,95 Eur – gautinas gyventojų apmokėjimas už suteiktas paslaugas namuose.

**Pastaba Nr.13**

Sukauptos gautinos sumos – 187452,15 Eur.

Šioje eilutėje parodoma sukauptos darbo užmokesčio ir įmokų socialiniam draudimui atostoginių rezervo sumos iš įvairių finansavimo šaltinių ir pagal visas vykdomas programas – 183003,03 Eur ir skola tiekėjams, kuri bus apmokėta iš savivaldybės lėšų – 4449,12 Eur .

**Pastaba Nr.14**

Kitos gautinos sumos – 41800 Eur.

Parodomos gautinos ateityje SP lėšos iš savivaldybės biudžeto – lėšos, surinktos už paslaugas ir pervestos į biudžetą. Jos bus panaudotos 2017 metais.

**Pastaba Nr.15**

Sukauptos mokėtinos sumos.

Tai sukauptos darbo užmokesčio ir įmokų socialiniam draudimui atostoginių rezervo sumos iš įvairių finansavimo šaltinių ir pagal visas vykdomas programas – 183003,03 Eur.

*Pinigų srautų ataskaita.*

**Pastaba Nr.16**

Eilutėje „Įplaukos už suteiktas paslaugas iš pirkėjų“ 234980,35 Eur – nurodoma pervestų už suteiktas socialines paslaugas gyventojams suma į Centro sąskaitą – 223934,25 Eur ir Savarankiško gyvenimo namų „Savi namai“ gyventojų pervestos sumos už komunalines paslaugas – 11046,10 Eur.

**Pastaba Nr.17**

Eilutėje „Įplaukos už suteiktas paslaugas iš biudžeto“ – 208196,21 Eur – nurodoma grąžinta pervesta Vilniaus miesto savivaldybės Socialinės paramos centrui specialiosios paskirties lėšų suma už suteiktas socialines paslaugas gyventojams – 188602,30 Eur ir apmokėtos sąnaudų kompensavimo sąskaitos – 19593,91 Eur.

**Pastaba Nr.18**

Kitos įplaukos – 45,60 Eur. Tai grąžinta mokyklinės pašalpos permoka už 2015 metus.

**Pastaba Nr.19**

Eilutės „Pervestos lėšos į valstybės biudžetą“ – 4398,68 Eur. Tai grąžintas gautas iš valstybės biudžeto lėšų nepanaudotas 2016 metų finansavimas 4353,08 Eur ir grąžinta mokyklinės pašalpos permoka už 2015 metus – 45,60 Eur.

**Pastaba Nr.20**

Eilutės „Pervestos lėšos į savivaldybės biudžetą“ – 234057,31 Eur – tai grąžintas gautas iš savivaldybės biudžeto lėšų nepanaudotas finansavimas 3655,01 Eur, 230402,30 Eur – pervestos surinktos SP lėšos į savivaldybės biudžetą. Iš jų 41800 Eur – grąžintinos į Socialinės paramos centro biudžetą 2017 metais.

**Pastaba Nr. 21**

Kitos išmokos – 4694,32 Eur – tai sumokėta darbuotojams darbdavio socialinė parama pinigais – parama mirties atveju – 1305,00 Eur; banko mokesčiai – 101,94 Eur; delspinigiai – 24,10 Eur; darbuotojų sveikatos tikrinimo paslaugos – 3263,28 Eur.

**Pastaba Nr.22**

2016 metais ilgalaikis turtas įsigytas už 78942,15 Eur. Iš SP (specialiosios paskirties) lėšų už –

10 948,71 Eur, iš jų 3368,06 Eur išleisti kompiuterinei technikai įsigyti ir 20104,04 Eur programinės įrangos licencijoms; iš savivaldybės biudžeto lėšų – 67993,44 Eur. Pirkti 22 kompiuteriai, baldai darbo vietoms įrengti, kitas darbui skirtas turtas: 2 neįgaliųjų rampos, 4 skalbimo mašinos, 6 mobilūs vandens pašildytojai, 5 mobilūs keltuvai, 6 elektrokardiografai, 8 konicionieriai.

**PRIEDAI**

**20-ojo VSAFAS „ Finansavimo sumos“ 4 priedas**.

Finansavimo sumų pergrupavimo stulpelis:

iš valstybės biudžeto lėšų (-) 283,87 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

savivaldybės biudžeto lėšų (-) 35370,05 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

Iš kitų šaltinių lėšų (-) 606,39 Eur iš nepiniginio turto eilutės keliama į savivaldybės lėšų nepiniginį turtą, vadovaujantis Vilniaus miesto savivaldybės metodologinio skyriaus vedėjos infomacija, kad nuo 2016 m. Savivaldybės privatizavimo fondo neliko, jis buvo prijungtas prie Savivaldybės iždo, todėl nuo 2016 m. turtas, atsargos, mokėtinos ir gautinos sumos, kurioms nurodytas 05 finansavimo šaltinis, yra laikomos gautos/mokėtinos nebe iš kitų šaltinių, o iš savivaldybės biudžeto lėšų (analogiškai 01 šaltiniui).

**Priedas Nr. 4.** Kitos pajamos 228745,80 Eur.

Tai pajamos už 2016 metais suteiktas socialines paslaugas. Lyginant su 2015 metais, išaugus gavėjų ir suteiktų paslaugų skaičiui, teikiant dienos socialinės globos paslaugas asmens namuose, pakilus paslaugų kainai, pajamos padidėjo 32508,97 Eur.

**Priedas Nr. 7.** Per vienerius metus gautinos sumos 250318,10 Eur. Sukauptas gautinas sumas sudaro:

|  |  |  |
| --- | --- | --- |
| **Eil. Nr.** | **Sukauptos gautinos sumos iš biudžeto** | **Paskutinė ataskaitinio laikotarpio diena (Eur)** |
| 1. | Sukauptiems atostoginiams ir socialinio draudimo įmokoms išmokėti | 183003,03 |
| 2. | Gautinas finansavimas už patirtų sąnaudų apmokėjimą | 4449,12 |
| 3. | Iš VMS už suteiktas paslaugas – sąnaudų kompensavimas |  |
| 4. | Gautinos sumos iš paslaugų gavėjų už suteiktas socialines paslaugas gruodžio mėnesį | 21065,95 |
| 5. | Žalos atlyginimas už pavogtą turtą |  |
| 6. | Ateityje grąžintinos SP lėšos iš savivaldybės biudžeto | 41800 |
|  | **IŠ VISO:** | **250318,10** |

**Priedas Nr. 8.** Pinigai ir pinigų ekvivalentai 97178,79 Eur.

Sudaro:

2,43 Eur – SP lėšos specialiosios paskirties sąskaitoje, nepervesti į savivaldybę;

2585,93 Eur – pavedimų lėšų sąskaitoje esantys pervesti užstatai, 2% GPM, paramos lėšos;

94590,43 Eur – ES nepanaudotos lėšos.

**Priedas Nr. 9.** Trumpalaikėsmokėtinos sumos 188220,49 Eur.

Paskutinę ataskaitinio laikotarpio dieną sukauptas mokėtinas sumas sudaro:

sukauptų darbo užmokesčio ir socialinio draudimo įmokų atostoginių sąnaudų suma 183003,03 Eur ir tiekėjams mokėtinos sumos 5217,46 Eur.

**Priedas Nr. 11.** Finansavimo sumų likučiai – 311813,54 Eur.

Iš valstybės biudžeto 742,55 Eur – finansavimo sumos nepiniginiam turtui įsigyti.

Iš savivaldybės biudžeto 74140,04 Eur – finansavimo sumos nepiniginiam turtui įsigyti.

Iš Europos Sąjungos lėšų 234091,30 Eur. Finansavimo sumos nepiniginiam turtui įsigyti – 139343,67 Eur, kitoms išlaidoms – 94747,63 Eur.

Iš kitų šaltinių 2839,65 Eur.

Finansavimo sumos nepiniginiam turtui įsigyti – 2036,26 Eur.

Finansavimo sumos kitoms išlaidoms – 803,39 Eur. Tai nepanaudotos 2% GPM lėšos.

**Priedas Nr. 12.** Informacija pagal veiklos segmentus

|  |  |
| --- | --- |
| **Sąnaudos** | **Suma (Eur)** |
| Darbo užmokesčio ir socialinio draudimo įmokos | 3670466,34 |
| Komunalinių paslaugų ir ryšių | 56892,42 |
| Nusidėvėjimo ir amortizacijos | 50214,14 |
| Komandiruočių | 274,3 |
| Transporto | 32668,7 |
| Kvalifikacijos kėlimo | 16479,62 |
| Paprastojo remonto ir eksploatavimo | 20963,34 |
| Nuvertėjimo ir nurašytų sumų |  |
| Sunaudotų ir parduotų atsargų savikaina | 73282,59 |
| Socialinių išmokų | 332003,67 |
| Nuomos | 993,72 |
| Finansavimo sąnaudos | 781,93 |
| Kitų paslaugų | 133863,29 |
| Kitos | 4670,22 |
| **IŠ VISO:** | **3564466,07** |
|  |  |

Darbo užmokesčio ir socialinio draudimo sąnaudas sudaro:

Padidėjęs bendras atostoginių rezervo fondas 50760,42 Eur;

Pareigybių sąraše nurodytų darbuotojų priskaičiuotos sąnaudos, vykdant Socialinės paramos centro pagrindinės veiklos planines sąmatas, finansuojamas iš savivaldybės, valstybės biudžeto lėšų, ES, kitų šaltinių lėšų sudaro – 3619705,92 Eur. Iš jų:

iš savivaldybės biudžeto lėšų – 2893309,04 Eur. Bendras sąnaudas didina padidėjęs atostoginių rezervo sąnaudos 35150,95 Eur;

iš valstybės biudžeto lėšų – 606665,14 Eur. Bendras sąnaudas didina atostoginių rezervo fondas 4294,79 Eur;

projekto “Integralios pagalbos teikimas Vilniaus mieste” – 169373,16 Eur. Bendras sąnaudas didina atostoginių rezervo fondas 11314,68 Eur;

už vadovavimą praktikai Lietuvos edukologijos universiteto studentams – 1119,00 Eur.

Socialinių išmokų sąnaudas – 332003,67 Eur, - sudaro išmokėtos vienkartinės pašalpos 1187 asmenims – 80296,90 Eur, iš jų 241 asmenims nupirkti vienkartiniai transporto bilietai ir vilniečio kortelės už 5178,76 Eur; 3849 moksleiviams skirta parama mokinio reikmenimis įsigyti sudarė 219393,00 Eur, tiesiogiai pervedant lėšas į atsiskaitomąsias sąskaitas mokinio tėvams arba globėjams bei nuperkant mokyklines prekes socialinės rizikos šeimose augantiems vaikams. Vienam moksleiviui skiriama mokyklinė pašalpa – 57,00 Eurai. Už 32313,77 eurus nepasiturintiems asmenims išdalinta maistu ir daiktais.

Finansavimo sąnaudas 781,93 Eur sudaro techninės pagalbos priemonės, gautos iš Techninės pagalbos neįgaliesiems centro prie Socialinės apsaugos ir darbo ministerijos, patikėjimo teise neatlygintinai ir negrąžintinai išdalintos gyventojams.

Kitų paslaugų sąnaudas sudaro patalpų apsaugos, kilimėlių keitimo, komunalinių atliekų išvežimo, mažaverčio inventoriaus remonto, lifto techninės priežiūros, VĮ „Registrų centras“ registro duomenų naudojimo išlaidos, skelbimai apie viešuosius pirkimus, patalpų administravimo išlaidos.

Kitas sąnaudas 4670,22 Eur sudaro 1305,00 Eur darbdavio parama mirties atveju, sveikatos tikrinimo paslaugas 3263,28 Eur, banko mokesčiai 101,94 Eur.

**PRIDEDAMA:**

ATASKAITOS:

1. Veiklos rezultatų ataskaita, 1 lapas.
2. Finansinės būklės ataskaita pagal 2015 m. gruodžio 31 d. duomenis, 2 lapai.
3. Grynojo turto pokyčių ataskaita pagal 2014 m. gruodžio 31 d. duomenis, 1 lapas.
4. Pinigų srautų ataskaita pagal 2015 m. gruodžio 31 d. duomenis, 2 lapai.

PRIEDAI PRIE AIŠKINAMOJO RAŠTO:

1. Finansinės ir investicinės veiklos pajamas ir sąnaudos, 1 lapas.
2. Atsargų vertės pasikeitimas, 1 lapas.
3. Ilgalaikio materialiojo turto balansinės vertės pasikeitimas, 2 lapai.
4. Pagrindinės veiklos kitos pajamos, 1 lapas.
5. Atsargų vertės pagal grupes, 1 lapas.

6. Informacija apie per vienus metus gautinas sumas, 1 lapas.

7. Informacija apie pinigus ir pinigų ekvivalentus, 1 lapas.

8. Informacija apie kai kurias trumpalaikes mokėtinas sumas, 1 lapas.

9. Finansavimo sumos pagal šaltinį, tikslinę paskirtį ir jų pokyčius per ataskaitinį laikotarpį, 1 lapas.

10. Finansavimo sumų likučiai, 1 lapas.

11. Informacija pagal veiklos segmentus, 1 lapas.

Direktorė Jurgita Gajauskienė

Finansų skyriaus vedėja-vyriausioji buhalterė Diana Radzevičienė